ການເຄື່ອນໄຫວຕ່າງໆຢ່າງຟົດຟື້ນໃນພິທີໄຫວ້ບູຊາເຈົ້າຊີວິດຮຸ່ງປີ 2017
ທ່ານປະທານປະເທດ ເຈີນດ້າຍກວາງ, ການນຳບັນດາກະຊວງ,
ຂະແຫນງການຖະຫວາຍທູບທຽນອາໄລຫາບັນດາເຈົ້າຊີວິດຮຸ່ງ
ຕອນເຊົ້າວັນທີ 6/4 ກົງກັບວັນທີ 10/3 ໄລ່ຕາມຈັນທະປະຕິທິນ, ພິທີໄຫວ້ບູຊາເຈົ້າຊີວິດຮຸ່ງປີ 2017 ໄດ້ໄຂຂຶ້ນຢູ່ເທິງພູ ເຫງ໋ຍຫລີງ ຂຶ້ນກັບເຂດປູຊະນີຍະສະຖານປະຫວັດສາດພິເສດ ວິຫານຮຸ່ງ ແຂວງ ຟູທໍ້. ເຂົ້າຮ່ວມພິທີ ມີທ່ານປະທານປະເທດ ເຈີນດ້າຍກວາງ, ການນຳບັນດາກະຊວງ, ຂະແຫນງການສູນກາງ, ບັນດາແຂວງ, ນະຄອນ ແລະ ປະຊາຊົນໃນທົ່ວປະເທດ, ຊາວຫວຽດນາມ ອາໄສຢູ່ຕ່າງປະເທດເປັນຈຳນວນຫລວງຫລາຍ. ນະພິທີ, ທ່ານປະທານປະເທດ ເຈີນດ້າຍກວາງ, ບັນດາການນຳພັກ, ລັດ, ທ້ອງຖິ່ນ ໄດ້ຖະຫວາຍທູບທຽນ ອາໄລຫາ, ຈາລຶກຄຸນງາມຄວາມດີຂອງບັນດາເຈົ້າຊີວິດຮຸ່ງໃນການສ້າງສາປະເທດຊາດ. ເນື່ອງໃນໂອກາດນີ້, ຢູ່ຫລາຍທ້ອງຖິ່ນໃນທົ່ວປະເທດຫວຽດນາມ ກໍ່ໄດ້ຈັດຕັ້ງການເຄື່ອນໄຫວຫລາຍຢ່າງ ສະແດງໃຫ້ເຫັນຈິດໃຈ “ກິນເຂົ້າຄິດຮອດຄຸນນາ ກິນປາຄິດຮອດຄຸນນ້ຳ”. ທີ່ເຂດອະໄລຫາບັນດາເຈົ້າຊີວິດຮຸ່ງ ຢູ່ ນະຄອນໂຮ່ຈິມິນ, ຄະນະພັກ, ສະພາປະຊາຊົນ, ຄະນະກຳມະການປະຊາຊົນ, ແນວໂຮມປະເທດຊາດຫວຽດນາມ ຢູ່ ນະຄອນໂຮ່ຈິມີນ ໄດ້ຈັດຕັ້ງພິທີໄຫວ້ບູຊາເຈົ້າຊີວິດຮຸ່ງຂຶ້ນຢ່າງສົມກຽດ. ເຂົ້າຮ່ວມພິທິ ມີທ່ານຫງວຽນເຕີນຢູງ, ອະດີດນາຍົກລັດຖະມົນຕີຫວຽດນາມ ແລະ ທ່ານອະດີດຮອງປະທານປະເທດຫວຽດນາມ ເຈືອງໝີຮວາ. ພາຍຫລັງພິທີໄຂ ແມ່ນພິທີຖະຫວາຍເຄື່ອງບູຊາ ລວມມີ: ເຂົ້າຕົ້ມ, ເຂົ້າຫນົມໄຢ່ ແລະ ໝາກໄມ້. ຢູ່ ດັກລັກ, ພິທີໄຫວ້ບູຊາ ເຈົ້າຊີວິດຮຸ່ງ ດຳເນີນໄປຢູ່ເຂດປູຊະນີຍະສະຖານປະຫວັດສາດວັດທະນະທຳ ສາລາບ້ານ ລາກຢາວ ນະຄອນ ບວນມາທວດ ໂດຍມີການເຂົ້າຮ່ວມຂອງປະຊາຊົນໃນແຂວງເປັນຈຳນວນຫລວງຫລາຍ. ທ່ານ ວີວັນຕຽບ, ຢູ່ ນະຄອນ ບວນມາທວດ ແບ່ງປັນວ່າ:
“ມື້ນີ້ແມ່ນວັນໄຫວ້ບູຊາເຈົ້າຊີວິດຮຸ່ງ. ພວກຂ້າພະເຈົ້າຊື່ງແມ່ນຜູ້ເປັນລູກຂອງເຂດດິນແດນເຈົ້າຊີວິດຮຸ່ງພວມດຳລົງຊີວິດ ແລະ ເຮັດວຽກ ຢູ່ ດັກລັກ ມາເຂົ້າຮ່ວມພິທີນີ້ເພື່ອອາໄລຫາເຖິງກົກເຄົ້າເຫງົ້າກໍ. ພິທີນີ້ແມ່ນມີຄວາມໝາຍທີ່ສັກກະລະບູຊາທີ່ສຸດສຳລັບພວກຂ້າພະເຈົ້າກໍຄືຊາວຫວຽດນາມ ໝົດທຸກຄົນ.”
ສ່ວນຢູ່ແຂວງ ກອນຕູມ, ພິທີໄຫວ້ບູຊາ ເຈົ້າຊີວິດຮຸ່ງ ກໍ່ໄດ້ຈັດຂຶ້ນຢູ່ສາລາບ້ານ ເລືອງເຄ ຕາແສງ ທົງເຍີດ ນະຄອນ ກອນຕູມ. ເຂົ້າຮ່ວມພິທີ, ທ່ານ ຫງວຽນຫວຽດຮຸ່ງ ຢູ່ ນະຄອນ ກອນຕູມ ໃຫ້ຮູ້ວ່າ:
“ປະຊາຊົນໄຕງວຽນ ຍາມໃດກໍ່ອວ່າຍຫນ້າມາຫາວັນໄຫວ້ບູຊາເຈົ້າຊີວິດຮຸ່ງ ເພື່ອທົບທວນຄືນມູນເຊື້ອປະຫວັດສາດຂອງບັນດາເຈົ້າຊີວິດຮຸ່ງ ແລະ ເພື່ອໃຫ້ ປະຊາຊົນມີຄວາມເອກອ້າງທະນົງໃຈວ່າແມ່ນລູກຫລານຂອງບັນດາເຈົ້າຊີວິດຮຸ່ງ.”
(ແຫຼ່ງຄັດຈາກ VOV)